《腊月二日雪齐与王君玉荣淳甫谒山阴陆放翁夜》
宋代·孙应时

十日山阴雪塞门，晓来飞霰尚纷纷。
扁舟忽忆寻安道，载酒还成访子云。
便喜晴湖光璀璨，何妨归路日黄曛。
侯家燠馆多良宴，此段风流恐未闻。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。